Mette Thiesen (DF), 2023-05-09:
Tusind tak.
Til at starte med vil jeg sige, at der faktisk har været flere på talerstolen her, som forveksler tobaksindustrien med nikotinbranchen, men det er bare to forskellige ting.
Det er bare for lige at starte med at rette den.
En anden ting er, at jeg egentlig godt kunne tænke mig, at vi delte det her lovforslag op, for jeg synes faktisk, at det her med aldersverificering er et rigtig, rigtig godt forslag, som jeg jo kan se har ligget i den tidligere aftale, men der har man ikke haft ordentlig hjemmel.
Så hvis man på en eller anden måde kunne dele lovforslaget op, synes jeg, det ville være rigtig, rigtig godt, og så tænker jeg, at der faktisk vil være meget bred opbakning til det med aldersverificering.
Det, vi behandler i dag, er det med de her smagsstoffer, og vi har i Dansk Folkeparti stadig væk nogle ting, der lige skal afklares i udvalgsbehandlingen, men som udgangspunkt stiller vi os ikke videre positive over for det her.
Der bliver talt rigtig meget om, at børn og unge kan overskue konsekvenserne af deres handlinger.
Det er jeg sådan set ikke enig i, for der er noget, der hedder en frontallap, som først bliver udviklet forholdsvis sent.
Så derfor har vi selvfølgelig et ansvar som voksne for at oplyse, eksempelvis hvor stor påvirkning nikotinprodukter har på en hjerne, som man kan sige er under opbygning – eller under ombygning, som jeg nogle gange siger til min egen teenager derhjemme.
Så der har vi et kæmpe ansvar.
Vi har et ansvar som forældre, og nu er jeg selv skolelærer, og der har vi også et ansvar i forhold til at fortælle de her unge mennesker, hvad det egentlig har af konsekvenser, hvis man begynder at ryge.
Når det så er sagt, er det her marked jo helt exceptionelt overreguleret, og jeg er faktisk i tvivl om, hvor meget man egentlig har evalueret på de tiltag, der er sat i gang; hvad der virker, og hvad der ikke virker.
Så synes jeg, at det er ret paradoksalt, at vi ikke allerede nu har en ordentlig sikring af, at man faktisk overholder gældende lovgivning, i stedet for at begynde at ville lave ny lovgivning.
Det er sådan set også derfor, at jeg sagde det her med at dele lovforslaget op, for det med aldersverificering synes jeg faktisk er en rigtig god idé, for vi skal sikre, at den lovgivning, som allerede er der nu, faktisk bliver overholdt.
Det er den ene ting.
Jeg har også nævnt det forebyggende arbejde, og jeg skal være fuldstændig ærlig og sige, at jeg ikke synes, det er et godt tiltag, at man f.eks. har lavet røgfri matrikler forskellige steder osv., for det mener jeg ikke nødvendigvis er særlig positivt.
Nu nævnte jeg tidligere en misforståelse, jeg hørte fra talerstolen, og der er endnu en misforståelse på et andet område nemlig i forhold til snus, som allerede er ulovligt i Danmark.
De her puffbars, som også er nævnt, er også allerede ulovlige i Danmark.
Der, hvor vi til gengæld skal sætte ind, er, at vi markant skal stramme op i forhold til dem, som fuldstændig uden skrupler sælger ulovlige produkter til børn.
Det skal vi slå benhårdt ned på.
Og der er vi i Dansk Folkeparti fuldstændig klar til at sige, at bødestraf er alt, alt for svagt.
Hvis man oplever, der er en kiosk, der sælger illegale produkter til børn, skal den lukkes – punktum.
Hvis der er en udenlandsk ejer og han får en dom for det her, skal han udvises konsekvent, for vi er simpelt hen nødt til at lukke ned for det her.
Lur mig, om ikke det desværre er fuldstændig de samme kiosker, som fuldstændig skruppelløst står og sælger eksempelvis opioider og alle mulige andre virkelig dårlige ting til børn.
Det her lovforslag indeholder som sagt flere forskellige ting.
Vi har, som jeg startede med at sige, nogle opklarende ting i forhold til udvalgsbehandlingen på det her område, men som jeg også sagde, synes jeg, vi skal starte med for det første at håndhæve den gældende lovgivning; for det andet skal vi få evalueret på de tiltag, der er sat i gang; og for det tredje skal vi slå benhårdt ned på det her illegale marked, så vi netop sikrer børn og unge.
Og så har vi jo også, som jeg sagde, et stort arbejde som forældre i forhold til at oplyse.
Men jeg vil bede om, at lovforslaget bliver delt op.